César Azpilicueta

César Azpilicueta (* 28. august 1989, Pamplona, Španielsko) je španielsky profesionálny futbalista. Od roku 2012 hrá za Chelsea FC a Španielsku futbalovú reprezentáciu ako obranca s číslom 28.

Po tom, ako odohral tri sezóny v La Lige za klub CA Osasuna dokázal s Olympique de Marseille trikrát vyhrať francúzsku najvyššiu futbalovú ligu Ligue 1. V roku 2012 prestúpil do FC Chelsea, kde pôsobí dodnes (október 2021).

Klubová kariéra

Osasuna
Azpilicueta sa narodil v Pamplone. S futbalom začínal veľmi skoro, vyrastal vo futbalových štruktúrach klubu CA Osasuna. Od roku 2006 nastupoval za rezervný tím, a svoj debut v La Lige zaznamenal 8. apríla 2007, keď Osasuna prehrala s Realom Madrid 0:2. V tom čase hral Azpilicueta ešte na poste záložníka. Neskôr, v sezóne 2007/2008, už nastupoval ako pravý obranca. V Osasune odohral 99 zápasov, a v roku 2010 prestúpil do Marseille.

Marseille
21. júna 2010 Azpilicueta oficiálne prestúpil do francúzskeho tímu, ktorý s ním podpísal štvorročnú zmluvu za 7 miliónov eur. Pri svojom debute v Marseille strelil jediný gól zápasu proti FC Spartak Moskva v skupinovej fáze Ligy majstrov, ale do vlastnej siete. 27. novembra 2010 pri víťazstve Marseille 4 – 0 nad Montpellierom sa na začiatku duelu zranil a vynechal tak šesť mesiacov.

V auguste 2012 sa objavili špekulácie, že by mohol posilniť anglický tím Chelsea FC. Samotný Marseille potvrdil, že by mohol odísť so slovami: "Ak nám dá Chelsea spravodlivú ponuku, nemáme problém s odchodom Aspiho a prajeme mu veľa šťastia." Španielsky obranca sa poďakoval Marseille za prejavenú dôveru a odišiel do londýnskeho veľkoklubu za 7 miliónov libier.

Chelsea

24. augusta 2012 sa stal Azpilicueta oficiálne hráčom FC Chelsea. Jeho tímový aj reprezentačný spoluhráč Juan Mata o ňom po príchode povedal, že je to  hráč s veľmi zdatnou technikou a výborným pozičným bránením.

Azpilicueta debutoval 25. septembra 2012 pri domácom víťazstve 6 – 0 nad Wolverhampton Wanderers, kde nastúpil v základnej zostave. V Premier League debutoval proti Norwich City, keď v druhom polčase striedal Branislava Ivanovića, Chelsea vyhrala 4:1.

Svoj prvý oficiálny gól za Chelsea strelil Arsenalu na konečných 2 – 0 v ligovom pohári. Po tomto zápase bol tréner Chelsea José Mourinho s Azpilicuetovým výkonom veľmi spokojný, keď povedal: "Aspi je typ hráča, ktorý sa mi veľmi páči. Myslím, že s tímom, kde by bolo jedenásť Azpilicuetov by s prehľadom vyhral Ligu majstrov. Je to obrovský talent."

Reprezentačná kariéra
V roku 2007 pomohol César Azpilicueta španielskej reprezentácii U19 k víťazstvu na Majstrovstvách Európy vo futbale.

11. mája 2010 sa dostal 20-ročný Azpilicueta do širšieho výberu na MS 2010 tridsiatich futbalistov, no na samotný šampionát si ho Vincent Del Bosque nevybral.

Na OH 2012 hral v jednom zápase, Španielsko vypadlo v skupine, keď sa im podaril získať jeden bod.

1. februára 2013 bol Azpilicueta nominovaný na priateľský duel proti Uruguaju. Tréner Španielska Del Bosque o ňom päť dní pred zápasom povedal: "Azpilicueta hrá veľa zápasov za Chelsea. Má veľa energie, skvele bráni, útočí a je užitočný v strede poľa. Dúfame v jeho dobré výkony." V samotnom zápase odohral 90 minút, Španielsko vyhralo 3 – 1. Azpilicueta neskôr povedal, že si splnil sen, keď mohol odohrať zápas za seniorský tím Španielska.

Na Pohári konfederácií odohral dva zápasy; prvý v skupine pri víťazstve nad Tahiti 10 – 0, a potom vo finále striedal v druhom polčase. Španieli v tomto zápase prehrali 0:3 nad Brazíliou.

César hral aj na MS 2014 a odohral dva zápasy, proti Holandsku (1:5) a Čile (0:2). Španieli vypadli v skupine.

Referencie

Iné projekty

Externé odkazy 
 Profil hráča na National-football-teams.com

Španielski futbalisti
Španielski olympionici
Futbaloví obrancovia
Hráči Olympique de Marseille
Hráči Chelsea FC
Osobnosti z Pamplony